舊藏文與可墨竹未有對者叔祖閣學以一枝爲惠
作者：張鎡
朝代：宋

paragraphs: 崔黄拂素桃李開，春閨融豔蜂蝶猜。
范郭揮毫水石具，古愁宛奧關山迴。
近代名家工寫物，妍媚嶙峋空傑出。
此君孤稟歲寒姿，不入尋常丹粉律。
江南鈎鎖殊拘攣，直幹蟠鬰羞雲煙。
湖州書飽翻老墨，放枝落紙爭流傳。
有來一幅垂虛壁，冷葉疎莖伴幽寂。
眼空四海無與儔，出手知公不勞力。
世間快意非人爲，曩昔經營心坐馳。
從容會合若符節，辛苦反悟皆兒癡。
從今相對成三友，憎愛俱損保長久。
茂林分蔭已無窮，更合新詩同不朽。